
Непредставяне на възражения срещу делегиран акт: за изменение на Делегиран регламент (ЕС) 2025/530 на Комисията по отношение на началната му дата на прилагане

[bookmark: TextBodyBegin]Европейският парламент,
–	като взе предвид делегирания регламент на Комисията (C(2025)03819),
–	като взе предвид писмото на Комисията от 6 юни 2025 г., с което последната отправя искане към Европейския парламент да заяви, че няма да представя възражения срещу делегирания регламент,
–	като взе предвид писмото от 25 юни 2025 г. на комисията по международна търговия до председателя на Съвета на председателите на комисии,
–	като взе предвид член 290 от Договора за функционирането на Европейския съюз,
–	като взе предвид Регламент (ЕО) № 2173/2005 на Съвета от 20 декември 2005 г. за установяването на схема на разрешителни FLEGT за вноса на дървесина в Европейската общност[footnoteRef:1], и по-специално член 10, параграфи 1 и 3, и член 11а, параграф 5 от него, [1:  	ОВ L 347, 30.12.2005 г., стр. 1, ELI: http://data.europa.eu/eli/reg/2005/2173/oj.] 

–	като взе предвид Делегиран регламент (ЕС) 2025/530 на Комисията[footnoteRef:2], [2:  	Делегиран регламент (ЕС) 2025/530 на Комисията от 30 октомври 2024 г. за изменение на приложение I и приложение III към Регламент (ЕО) № 2173/2005 на Съвета след сключването на Споразумение за доброволно партньорство с Република Гана за Схема на разрешителни за прилагане на законодателството в областта на горите, управлението и търговията (FLEGT) за вноса на дървесина в Европейския съюз (OВ L, 2025/530, 20.3.2025 г., ELI: http://data.europa.eu/eli/reg_del/2025/530/oj). ] 

–	като взе предвид член 114, параграф 6 от своя Правилник за дейността,
–	като взе предвид препоръката за решение на комисията по международна търговия,
–	като взе предвид обстоятелството, че не са представени възражения в срока, предвиден в член 114, параграф 6, трето и четвърто тире от своя Правилник за дейността, който срок изтече на 8 юли 2025 г.,
А.	като има предвид, че с Делегиран регламент (ЕС) 2025/530 на Комисията Република Гана и нейният Отдел за развитие на дърводобивната и дървопреработваща индустрията са включени в списъка в приложение I към Регламент (ЕО) № 2173/2005, а списъкът на продуктите, обхванати от схемата на разрешителни за правоприлагане, управление и търговия в областта на горите (FLEGT) – в приложение III към посочения регламент; като има предвид, че търговията с дървен материал между Съюза и Гана е регулирана от Споразумението за доброволно партньорство между Европейската общност и Република Гана за прилагане на законодателството в областта на горите, управлението и търговията с изделия от дървен материал в Общността („Споразумението“)[footnoteRef:3]; като има предвид, че Делегиран регламент (ЕС) 2025/530 ще започне да се прилага от 8 юли 2025 г.; [3:  	Споразумение за доброволно партньорство между Европейската общност и Република Гана за прилагане на законодателството в областта на горите, управлението и търговията с изделия от дървен материал в Общността (OВ L 70, 19.3.2010 г., стр. 3).] 

Б.	като има предвид, че подготовката за издаване на разрешителни за FLEGT отнема повече време от очакваното и че Гана ще започне да издава разрешителни за FLEGT най-рано на 30 юни 2025 г.; като има предвид, че пратките от Гана отнемат между две и осем седмици, за да пристигнат в Съюза, което създава риск пратките, напускащи Гана преди 30 юни 2025 г., но пристигащи в Съюза след 8 юли 2025 г., да не бъдат придружени от разрешително за FLEGT и по този начин да не могат да влязат в Съюза;
В.	като има предвид, че съществува значителен риск пратките с дървен материал, пристигащи в Съюза от 8 юли 2025 г., да не бъдат обхванати от разрешително за FLEGT, тъй като може да са били изпратени, преди Гана да започне да издава разрешителни за FLEGT; като има предвид, че това може да причини смущения в търговията, да подкопае доверието в Споразумението като инструмент за улесняване на търговията и да окаже отрицателно въздействие върху икономическите оператори както в Гана, така и в Съюза;
Г.	като има предвид, че датата, от която ще се прилага Делегиран регламент (ЕС) 2025/530, следва да бъде адаптирана, за да се даде достатъчно време на пратките, напускащи Гана преди 30 юни 2025 г., да пристигнат в Съюза без задължението да бъдат обхванати от разрешително за FLEGT;
Д.	като има предвид, че следователно Делегиран регламент (ЕС) 2025/530 следва да бъде съответно изменен;
1.	заявява, че не представя възражения срещу делегирания регламент;
2.	възлага на своя председател да предаде настоящото решение на Съвета и на Комисията.

